Folketing
2009-05-19

Nu ved jeg ikke, om det var, fordi hr. Holger K. Nielsen ikke kunne få det over sine læber, eller om det bare var mig, der ikke hørte ordentligt efter, men jeg tolker det i hvert fald derhen, at selv SF ikke kan støtte Enhedslistens beslutningsforslag. Og så vil jeg i hvert fald gerne kvittere for det, som hr. Holger K. Nielsen sagde, nemlig at man måske nok på et tidspunkt skal ud af Afghanistan militært, men det skal i hvert fald ikke være i morgen. Det vil jeg da gerne kvittere for. Så talte hr. Holger K. Nielsen om en Afghanistanstrategi. Jeg vil gerne have, hvis hr. Holger K. Nielsen med et par få ord ligesom kunne give mig skelettet af den Afghanistanstrategi, som SF ville lægge. Er det en strategi, som går på en tidsfaktor, eller er det en strategi, der går på visse mål, der skal være opfyldt, før man trækker sig ud? Vil hr. Holger K. Nielsen med nogle få ord skitsere det for mig?